Folketing
2006-01-31

Nej, jeg synes ærlig talt, at det ville være et problem, hvis der slet ikke kom nogen debat. Jeg har følt, at det var rigtigt, at jeg gav mit bud, og jeg vil da heller ikke afvise, at jeg vil komme med flere bidrag til debatten undervejs. Jeg håber bestemt, at mange andre vil bidrage med deres forslag til, hvordan den fremtidige udvikling af EU-samarbejdet skal være. Det, jeg har forsøgt at sætte fokus på i det, jeg har sagt til dagbladet Politiken i går, er, at vi nu i EU skal koncentrere os om praktisk politik, der er til gavn for borgerne, i stedet for at være så optagede af alt det der med traktater og processer og paragraffer og artikler. Og det vil jeg jo da egentlig tro faldt noget i tråd med den tilgang til Europapolitik, som hr. Morten Messerschmidt har. Jeg ved godt, at vi er dybt uenige på mange punkter, når det gælder det europæiske samarbejde, men selve den tankegang, at vi skal sætte fokus på det praktiske samarbejde, og hvad det kan gøre af gavn, burde vi vel i og for sig ikke kunne være så uenige om.